b"\n_START_ARTICLE_\nCarolina Bescansa\n_START_SECTION_\nCarrera professional\n_START_PARAGRAPH_\nAls divuit anys es va traslladar a Granada per estudiar sociologia i ci\xc3\xa8ncies pol\xc3\xadtiques._NEWLINE_Va continuar els seus estudis a Madrid, on es va especialitzar en dret constitucional i ci\xc3\xa8ncia pol\xc3\xadtica. Despr\xc3\xa9s, va iniciar el seu doctorat en el Departament de Sociologia de la Universitat de Calif\xc3\xb2rnia a San Diego._NEWLINE_El 1995 va comen\xc3\xa7ar a impartir classes a la Universitat Complutense de Madrid, on \xc3\xa9s professora de metodologia a la Facultat de Ci\xc3\xa8ncies Pol\xc3\xadtiques i Sociologia.\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nCarolina Bescansa, Pablo Iglesias i Juan Carlos Monedero van registrar Podem com a partit pol\xc3\xadtic l'11 de mar\xc3\xa7 de 2014. Aquest fet la converteix en fundadora de la formaci\xc3\xb3, per\xc3\xb2 Carolina Bescansa ho interpreta com un mer formalisme._NEWLINE_Despr\xc3\xa9s de les eleccions europees de 2014, on no va anar a les llistes, Carolina Bescansa va augmentar la freq\xc3\xbc\xc3\xa8ncia de les seves aparicions en actes del partit i en tert\xc3\xbalies televisives. El 15 de novembre de 2014, en la clausura de l'assemblea ciutadana S\xc3\xad Es Pot, Carolina Bescansa va ser escollida membre del consell ciutad\xc3\xa0, a la direcci\xc3\xb3 del partit, amb prop del 85% dels vots, i es va convertir aix\xc3\xad en la dona amb la major responsabilitat de representaci\xc3\xb3 del partit._NEWLINE_El 2015 va ocupar el segon lloc de la llista de Podem al Congr\xc3\xa9s dels Diputats per la circumscripci\xc3\xb3 de Madrid en les eleccions generals i va aconseguir l'esc\xc3\xb3. El dia de la constituci\xc3\xb3 de les Corts Generals, va anunciar la seva candidatura a la presid\xc3\xa8ncia del Congr\xc3\xa9s dels Diputats i va competir contra el candidat pactat per PP, PSOE i Ciutadans, l'exlehendakari socialista Patxi L\xc3\xb3pez. En les votacions va obtenir el suport de 71 diputats (els 69 de les candidatures integrades per Podem m\xc3\xa9s els dos d'Unitat Popular), inferiors als 130 aconseguits per L\xc3\xb3pez (90 del Partit Socialista i 40 de Ciutadans)._NEWLINE_No obstant aix\xc3\xb2, els mitjans de comunicaci\xc3\xb3 van destacar molt m\xc3\xa9s el fet que hagu\xc3\xa9s portat al seu beb\xc3\xa8 de sis mesos a l'hemicicle (que va tenir en bra\xc3\xa7os durant tot el proc\xc3\xa9s de constituci\xc3\xb3 de la cambra baixa) i d'haver-lo alletat a l'esc\xc3\xb3. L'abril de 2016, Bescansa va presentar una demanda contra el periodista radiof\xc3\xb2nic Federico Jim\xc3\xa9nez Losantos per insinuar que el seu fill anava drogat.\n_START_SECTION_\nVida personal\n_START_PARAGRAPH_\nCarolina Bescansa \xc3\xa9s n\xc3\xa9ta de Ricardo Bescansa Castella, fundador dels Laboratoris Bescansa i regent d'una coneguda farm\xc3\xa0cia compostel\xc2\xb7lana, i neboda de Jorge Bescansa Mart\xc3\xadnez, fundador de Telev\xc3\xa9s. \xc3\x89s mare de dos fills. Es defineix a si mateixa com a \xc2\xabmolt de Santiago\xc2\xbb i \xc3\xa9s aficionada a les carreres a peu (va completar la marat\xc3\xb3 de Rotterdam de 2010)."